Зэдэууэ щытокIуэ
Къэбэрдей-Балъкъэрым футболымкIэ и гуп нэхъыщхьэм щекIуэкI зэхьэзэхуэм и ебгъуанэ джэгугъуэр зэхэтащ. Зэпеуэм пашэныгъэр щызыIыгъхэм абы зэдэууэ текIуэныгъэхэр къыщахьащ.
Бжьыпэр зыIыгъхэм ящыщ «Кэнжэм» и футболистхэм «Спартак-Налшыкым» и щIалэгъуалэ гупыр хигъэщIащ. Бабугент къуажэм щекIуэкIа зэIущIэм щы-дагъэкIа топибгъум ящыщу тхур «ЛогоВАЗ»-м къехъулIэри, абыи пашэм зыкъыкIэрагъэхуакъым.
Япэ ищахэм гъунэгъу дыдэ захуищIащ «Нартыр» бжыгъэшхуэкIэ хэзыгъэщIа «Бахъсэныр». Абы кIэлъоIэ «ГидроЭС»-м ефIэкIа «Къэхъуныр».
Мы гъэм япэу фIахьэхуащ «Прохладнэм». Ар Къэрэгъэш къыщыхагъэщIащ.
КъыкIэрыхухэм я зэIущIэм Тырныауз и «Эльбрус»-м щытекIуэри, «Тэрчым» турнир таблицэм мащIэу зыщиIэтащ. Иджы псоми къакIэрыхур сэрмакъдэсхэрщ.
Гъуащхьауэхэми дагъэкIа топ бжыгъэм хагъахъуэ зэпытщ. Зэхьэзэхуэр зэрыщIидзэрэ абыкIэ зыри зылъэщIигъэхьэркъым «Бахъсэным» щыджэгу Танокъуэм. Абы топ 12 дигъэкIащ. Пашэм гъунэгъу дыдэ зыхуищIащ 11-рэ (иужьым 3 зэуэ) къыхэжаныкIа Жэбэтырым («Къэбэрдей»). Топ тIурытIкIэ япэ ищам къыкIэроху Тэтэрымрэ («Кэнжэ») ШащIэмрэ («Къэхъун»).
АдэкIэ фыщыдгъэгъуэзэнщ Къэбэрдей-Балъкъэрым и чемпионатым и зи чэзу джэгугъуэм къарикIуа бжыгъэхэм: «Тэрч» (Тэрч) — «Эльбрус» (Тырныауз) — 4:3, «ГидроЭС» (Налшык) — «Къэхъун» (Къэхъун) — 0:2, «Шэджэм-2» (Шэджэм ЕтIуанэ) — «Автозапчасть» (Бахъсэн) — 2:3, «Шагъдий» (Налшык) — «Къэбэрдей» (Шэрэдж Ищхъэрэ) — 3:4, «Нарт» (Нарткъалэ) — «Бахъсэн» (Бахъсэн) — 0:4, «Спартак-Д» (Налшык) — «Кэнжэ» (Кэнжэ) — 1:2, «ДЕР» (Щхьэлыкъуэ) — «Ислъэмей» (Ислъэмей) — 1:2, «Велес» (Къэрэгъэш) — «Прохладнэ» (Прохладнэ) — 1:0, «ЛогоВАЗ» (Бабугент) — «СК-Союз-Сэрмакъ» (Сэрмакъ) — 5:4.
Хьэтау Ислъам.
